ราชธานีมีลุ้น ‘TCAP’ขยับ ราคาเสนอซื้อ
&nbsp;
18 ส.ค. 2554

โพสต์ทูเดย์ — ราชธานีลิสซิ่ง รอท่าทีทุนธนชาต (TCAP) ขยับราคารับซื้อหุ้น และกำหนดนโยบายหลังกุมหุ้นใหญ่
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง (THANI) เปิดเผยว่า บริษัทยังดำเนินตามแผนงานปกติ แม้ว่าจะเปลี่ยนผู้ถือหุ้นใหญ่จากธนาคารนครหลวงไทย (SCIB) มาเป็นบริษัท ทุนธนชาต (TCAP) ซึ่งขณะนี้ผู้ถือหุ้นใหญ่รายใหม่ยังไม่ได้ติดต่อเข้ามา และคาดว่าน่าจะดำเนินการกับการซื้อขายหุ้น SCIB ให้เสร็จเรียบร้อยก่อน
นายโกวิท กล่าวว่า สัปดาห์ก่อนได้รับแจ้งจากธนาคารนครหลวงไทยว่า TCAP ต้องทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) หุ้นของ THANI ควบคู่กับหุ้น SCIB ด้วย โดยเทนเดอร์ THANI ที่ราคา 1.10 บาท ซึ่งต่ำกว่าราคาหุ้นในกระดาน และต่ำกว่ามูลค่าหุ้นทางบัญชี (บุ๊กแวลู) ซึ่งอยู่ที่ 1.40 บาท และหลังจากทำเทนเดอร์แล้ว จะนำหุ้นออกจากตลาดหลักทรัพย์หรือไม่ ขึ้นอยู่กับนโยบายของทุนธนชาต
“ราคาตั้งโต๊ะเสนอซื้อ THANI 1.10 บาท เป็นราคาที่ต่ำกว่าบุ๊กแวลู ซึ่งผู้ถือหุ้นใหม่ยังไม่ได้เข้าชมกิจการ จึงไม่รู้ว่าทำไมเสนอซื้อมา 1.10 บาท และถ้าจะถอนหุ้น THANI ออกจากตลาด ต้องซื้อหุ้นจากรายย่อยและราคาต้องมากกว่าบุ๊กแวลู หากซื้อหุ้นไม่ได้มากแต่ต้องการถอนหุ้นออก ผู้ถือหุ้นมีสิทธิคัดค้านได้ ฉะนั้นต้องคุยกันก่อนว่าจะขายหุ้นคืนผู้ถือหุ้น ซึ่งผู้บริหารและกลุ่มผู้ถือหุ้นอื่นๆ พร้อมซื้อหุ้นจากกลุ่มทุนธนชาต”
นายโกวิท กล่าวอีกว่า บริษัทไม่ระงับการเซ็นสัญญาเงินกู้กับธนาคารนครหลวงไทย ปลายเดือน มี.ค. นี้ จำนวน 4,500 ล้านบาท ร่วมกับธนาคารกรุงศรีอยุธยาและธนาคารสินเอเซีย โดยนำเงินจำนวนนี้มาปล่อยสินเชื่อรถยนต์มือสอง